
Adunarea Generală a Judecătorilor Tribunalului Brăila, întrunită în şedinţa din 21 ianuarie, la convocarea Secţiei pentru judecători din CSM, a hotărât în unanimitate, că iminenta abrogare a dispoziţiilor legale care consacră pensia de serviciu pentru judecători, încalcă brutal independenţa magistraţilor şi afectează statutul constituţional al acestora.  

În cadrul acestei întruniri s-a hotarât că, începând din data de 22 ianuarie, va fi amânată judecarea cauzelor cu excepţia celor urgente. 

Curtea Constituțională a statuat, că independența justiției, ca garanție constituțională, include securitatea financiară a magistraților care presupune și asigurarea unor garanții sociale, precum pensia de serviciu. 
Decizia CCR nr. 873/2010 a declarat ca fiind neconstituțională măsura adoptată de Guvern, a reducerii pensiilor de serviciu ale magistraților prin Legea privind stabilirea unor măsuri în domeniul pensiilor din anul 2010.  

De altfel, abrogarea pensiei de serviciu (art.103 din Legea nr.92/1992 reluat în art. 85 din Legea nr. 303/2004), prin art.198 din Legea nr.19/2000, privind sistemul public de pensii, a fost declarată neconstituțională şi prin Decizia Curții Constituționale nr. 20/2.02.2000, publicată în Monitorul Oficial al României nr.12/18.02.2000.

Reamintim pe aceată cale că alimentarea unui conflict artificial și inutil oferă muniție exclusiv acelor persoane care nu doresc un stat de drept, o magistratură independentă, un corp onest, netimorat și profesionist al magistraților în România și care ignoră în mod repetat cele statuate în mod constant de Curtea Constituțională și entitățile internaționale relevante. 
Devine astfel imperativ ca puterea legislativă şi puterea executivă să garanteze acordarea pensiei de serviciu şi a remunerației adecvate ca o componentă a independenței justiției, garanție a statului de drept, prevăzută de art. 1 alin. 3 din Constituția României. 

